**Universitatea din București scoate la concurs peste 6.000 de locuri la sesiunea de toamnă a admiterii 2025**

Universitatea din București (UB) scoate la concurs peste 6.000 de locuri la sesiunea de toamnă a admiterii 2025. Pentru programele de licență, masterat și doctorat oferite de cele 20 de facultăți ale UB, sesiunea de toamnă a concursului de admitere se desfășoară, în funcție de facultate, **până duminică, 14 septembrie 2025**.

Pentru **studiile de licență**, Universitatea din București oferă candidaților un număr de peste **2.200 de locuri, dintre care peste 400, la buget**, iar, pentru persoanele interesate de **studiile de masterat**, UB pune la dispoziție peste **3.700 de locuri, dintre care peste 200, la buget**. Din totalul locurilor scoase la concurs pentru programele de licență, **35 sunt alocate absolvenților de licee situate în mediul rural**, iar alte **17 sunt destinate** **candidaților de etnie romă**. Mai multe detalii cu privire la numărul de locuri la buget scoase la concurs de fiecare facultate sunt disponibile pe site-ul [**admitere.unibuc.ro**](https://admitere.unibuc.ro).

Fiecare facultate are propriul calendar de admitere, care este cuprins în perioada mai sus-menționată, iar datele pot fi consultate de toți cei interesați pe website-urile facultăților.

Pentru a veni în sprijinul candidaților, Universitatea din București oferă atât **posibilitatea de achitare online a taxei de înscriere**, prin completarea formularului disponibil la adresa [**www.po.unibuc.ro**](http://www.po.unibuc.ro), cât și **posibilitatea de înscriere online la concursul** de admitere.

**Sesiune specială de admitere și burse de performanță pentru sportivii olimpici care aleg Universitatea din București**

Universitatea din București organizează, în 2025, o sesiune de admitere specială pentru sportivii medaliați la competiții europene și mondiale pentru sporturile olimpice și șah și la jocurile olimpice și paralimpice sportive, anterior organizării sesiunii de admitere pentru toți candidații. Aceștia se vor înscrie la nivel de universitate la adresa de e-mail [**admitere.olimpici@g.unibuc.ro**](mailto:admitere.olimpici@g.unibuc.ro), conform calendarului special stabilit și disponibil pe site-ul [**admitere.unibuc.ro**](https://admitere.unibuc.ro/olimpici/).

De asemenea, Universitatea din București acordă burse elevilor și studenților medaliați cu aur, argint sau bronz la olimpiadele științifice și competițiile internaționale care optează să-și continue studiile într-una dintre cele 20 de facultăți ale UB. Bursele se adresează medaliaților la jocuri olimpice, campionate mondiale și europene, campionate mondiale universitare pentru sporturile olimpice și șah, inclusiv cele organizate pentru persoanele cu dizabilități.

Informații actualizate în timp real cu privire la admiterea din această sesiune vor fi publicate pe website-ul dedicat admiterii la Universitatea din București, [**admitere.unibuc.ro**](http://admitere.unibuc.ro/). De asemenea, mai multe informații cu privire la procesul de admitere pot fi consultate pe website-urile și pe paginile de pe conturile de socializare ale celor 20 de facultăți ale UB.

**Universitatea din București, în primele 25 de universități din lume pentru calitatea educației**

Universitatea din București are o istorie care începe în 1864, iar din 2019, **UB face parte** **din** **Alianța Universitară Civică Europeană CIVIS** alături de alte zece universități europene de prestigiu și devine un actor tot mai important care **contribuie la modelarea învățământului superior european**.

*Times Higher Education Impact Rankings 2025*, unul dintre cele mai prestigioase trei clasamente din spațiul academic internațional, care evaluează universitățile cu cea mai mare implicare în activități specifice dezvoltării durabile, plasează **Universitatea din București pe prima poziție în România și pe locul 25 la nivel mondial pentru calitatea educației**. Totodată, UB se poziționează în clasamentul general *Times Higher Education Impact Rankings 2025* pe poziția 93 la nivel mondial și marchează o premieră națională, fiind pentru prima dată când o universitate din România urcă în primele 100 de universități din lume.

De altfel, **Universitatea din București își reconfirmă poziția de lider** al învățământului superior românesc și conform celei mai recente ediții a clasamentului *QS World University Rankings 2026*, de asemenea, unul dintre cele mai importante trei clasamente. La nivel mondial, Universitatea din București se clasează în intervalul 761 – 770, marcând o evoluție semnificativă față de ediția precedentă (801 – 850) și obținând unele dintre cele mai bune rezultate din ultimul deceniu. Performanțele Universității din București sunt remarcabile în special în ceea ce privește angajabilitatea absolvenților (Employment Outcomes) și aprecierea de care absolvenții se bucură în rândul angajatorilor (Employer Reputation). Astfel, conform ediției din acest an a clasamentului*QS World University Rankings 2026*, **Universitatea din București revendică poziția de lider la nivel național** pentru ambii indicatori, reconfirmând capacitatea instituției de a forma specialiști competitivi și pregătiți pentru piața muncii globală. De altfel, așa cum arată datele celei mai recente ediții a clasamentului, absolvenții UB reușesc, într-o foarte mare măsură (81,1%), să se angajeze după 7 – 11 luni de la finalizarea studiilor.

Universitatea din București este în prezent și **cea mai bună universitate din România pentru studenții internaționali**, conform celei mai recente ediții a clasamentului *Study Abroad Aide’s World University Rankings*, regăsindu-se în top 11% universități din lume pentru studenții internaționali. Un alt clasament publicat recent, *THE – Interdisciplinary Science Ranking 2025*, poziționează Universitatea din București pe primul loc la nivel național, precum și printre primele 350 din lume pentru cercetarea științifică interdisciplinară.